Ir-Regolament tal-Kummissjoni (KE) Nru 347/96
tas-27 ta' Frar 1996
li jistabbilixxi sistema ta' rappurtar malajr tar-rilaxx ta' salamun għal ċirkolazzjoni libera fil-Komunità Ewropea
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3759/92 tas-17 ta' Diċembru 1992 dwar l-organizzazzjoni komuni tas-suq fi prodotti tas-sajd u akwakultura [1], kif l-aħħar emendat bir-Regolament (KE) Nru 3318/94 [2], u b'mod partikolari l-Artikolu 30 tiegħu,
Billi mill-aħħar ta' Ottubru 1995 il-prezz tas-salamun rilaxxat għal ċirkolazzjoni libera fil-Komunità waqa' ħafna f'daqqa, u kkawża tfixkil fis-suq li jista' jpoġġi fid-dubju l-għanijiet ta' l-Artikolu 39 tat-Trattat tal-KE; billi ir-Regolament tal-Kummissjoni (KE) 2907/95 [3] li jagħmel ir-rilaxx tas-salamun ta' oriġini taż-ŻEE għal ċirkolazzjoni libera fuq il-kondizzjoni li jiġi osservat il-prezz ta' livell minimu, li huwa imfassal sabiex jistabbilizza mill-ġdid is-suq ta' l-Unjoni Ewropea, daħal fis-seħħ fis-16 ta' Diċembru 1995;
Billi sabiex il-Kummissjoni tkun tista' tissorvelja l-effetti tar-Regolament (KE) Nru 2907/95 u sabiex ikunu jistgħu jittieħdu miżuri oħra, jekk ikunu meħtieġa, hemm bżonn ta', mingħajr dewmien, sistema ta' rapportar malajr tat-termini ta' importazzjoni tas-salamun;
Billi l-miżuri li hemm provdut għalihom f'dan ir-Regolament huma skond l-opinjoni tal-Kumitat Amministrattiv għal Prodotti tas-Sajd,
ADOTTAT DAN IR-REGOLAMENT:
L-Artikolu 1
1. L-Istati Membri għandhom jinnotifikaw lill-Kummissjoni bil-piż, u l-valur dikjarat tad-dwana fil-munita ta' l-Istat membru konċernat, ta' l-oġġetti elenkati fl-Anness li jkunu rilaxxati għal ċirkolazzjoni libera. Din l-informazzjoni għandha tinqasam skond il-kodiċi NM, kif ukoll skond il-ġurnata ta' aċċettazzjoni tad-dikjarazzjoni ta' importazzjoni, u skond kemm il-pajjiż ta' oriġini u l-pajjiż ta' provenjenza.
2. Għal oġġetti rilaxxati f'ċirkolazzjoni libera bejn l-1 u l-15-il jum tax-xahar, in-notifika għandha tintbagħat fil-25 jum ta' kull xahar jew l-ewwel ġurnata tax-xogħol wara dan, u għal oġġetti rilaxxati f'ċirkolazzjoni libera bejn is-16 u l-aħħar jum tax-xahar, fl-10 jum tax-xahar ta' wara jew l-ewwel ġurnata xogħol minn hemm 'il quddiem. In-notifika għandha tintbagħat lill-Kummissjoni bil-fax fil-forma kkomunikata mill-Kummissjoni. L-informazzjoni li għandha tintbagħat tista' tiġi kkomunikata lill-Kummissjoni fuq mezz manjetiku għal proċessar bil-kompjuter f'format li għandu jsir qbil fuqu mal-Kummissjoni.
L-Artikolu 2
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta' Frar 1996.